《予告出京师贻同好诸子四首 其四》
明代·黎民表

扬旌出三河，引领望双阙。饮饯倾路岐，缨緌尽朝列。

婉娈贻赠章，光辉夺明月。上有慎脩涂，下有遄回辙。

懿此同心言，念之五情热。昔如形与影，今为环与玦。

朽钝诚已疲，提携俟明哲。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。